钦定古今图书集成/历象汇编/岁功典/第030卷 > 中和节百辟献农书赋〈以嘉节初吉修是农政为韵〉
## 钦定古今图书集成/历象汇编/岁功典/第030卷 > 中和节百辟献农书赋〈以嘉节初吉修是农政为韵〉

侯喜

我后令节，中和孔嘉，冻已全解，桃仍欲华。庆赏之多，
燕乐既均于九有；播植之始，教化爰贞于四遐。于是
心膂周、召，股肱稷卨，洎彼庶尹，当兹新节。阳和溥畅，
言拜赐于生成；稼穑艰难，乃载陈于睿哲。观其克合
天意，咸造皇居。佥曰“国以人为本，人以食为储。政令
不差，则华裔知劝，水旱无备，则仓廪其虚。且自古在”
昔，靡不有初。敬授人时，而《尧典》垂记；大无禾麦，则《鲁
史》频书。今陛下夔夔栗栗，日慎一日，惟人是忧，惟农
是恤。是以域中无事，海内殷实，人献其诚，神降之吉。
臣等叨遇昌运，思裨大猷，惟兹南亩，可致崇丘；虔考
令辰，实当四仲之首。敬举彝典，庶为六府孔修。岂止
合彼九畴，冠夫百氏。高悬象魏，必日就而月将；永播
蒸黎，自风行而草靡。帝曰“善哉，子之言是。”于变时雍，
恭慎是宗。应天地中和之气，备朝廷中和之容。君告
成中和之功，久而作乐；臣献守中和之术，先告三农。
此所谓超羲越轩，臣贤主圣。树光宅之深本，为经邦
之善政。美哉启沃之义，于斯为盛。